DA Den Europæiske Unions Tidende CE 88/37

(2004/C 88 E/0040)

SKRIFTLIG FORESPØRGSEL P-1630/03

af Nelly Maes (Verts/ALE) til Kommissionen

(8. maj 2003)

Om: Tvangssterilisering af romakvinder

Under henvisning til skriftlig forespørgsel E-0575/03 (1) og E-0434/03 (2) af hhv. Nelly Maes og Erik Meijer om tvangssterilisering af romakvinder i Slovakiet undrer jeg mig over de svar, der er givet.

I svaret til Erik Meijer siger Kommissionen, at Kommissæren med ansvar for udvidelsen straks har skrevet til den slovakiske premierminister Dzurinda om dette spørgsmål, at han har understreget, at beskyldningerne er meget foruroligende, og at der er tale om en alvorlig krænkelse af menneskerettighederne, hvis de skulle vise sig at være sandfærdige.

I svaret til Nelly Maes afslutter Kommissionen den samme sætning med at sige: …, forudsat at de offentlige myndigheder har støttet eller tolereret denne praksis eller ikke har truffet passende lovgivningsforanstaltninger i den forbindelse.

Af svaret kan det konkluderes, at der kun kan være tale om en alvorlig krænkelse af menneskerettighederne, hvis myndighederne var orienteret og ikke reagerede tilstrækkelig årvågent.

Det fremgår med tilstrækkelig tydelighed af rapporter fra Det Europæiske Center for Romaers Rettigheder (ERRC), at myndighederne var orienteret om problemet. Det eksisterede allerede før oprettelsen af den slovakiske stat, det eksisterer stadig, og der har også konstant været opmærksomhed omkring det.

Erkender Kommissionen derfor, at der sker alvorlige krænkelser af menneskerettighederne i Slovakiet, og hvilke foranstaltninger vil den i bekræftende fald træffe i den forbindelse?

Svar afgivet på Kommissionens vegne af Günter Verheugen

(5. juni 2003)

I sine svar på tidligere skriftlige forespørgsler om behandlingen af romaer, især forespørgsel E-0434/03 fra Erik Meijer og forespørgsel E-0575/03 fra det ærede medlem, gav Kommissionen udtryk for sin bekymring vedrørende påstandene om, at romakvinder steriliseres af læger i det østlige Slovakiet, uden at kvinderne giver deres samtykke, eller efter at de er blevet tvunget til at give det.

Kommissionen henviste specifikt til offentlige myndigheder, hvilket blev gjort, ikke som det ærede medlem konkluderer, som en angivelse af, at der »kun kan være tale om en krænkelse af menneskerettighederne, hvis myndighederne var orienteret«, men for at understrege, at en stat i henhold til interne offentligretlige bestemmelser faktisk kan holdes ansvarlig for krænkelse af menneskerettighederne, hvis overgrebene kan tilskrives den. Derfor henvisningen hertil i svar på skriftlig forespørgsel E-0575/03. Ifølge folkeretten strækker en stats ansvar sig så vidt som til at drage omsorg for, at der findes lovbestemmelser om straf for tvangssterilisering og om afholdelse af objektiv rettergang.

Kommissionen har indtrængende opfordret de slovakiske myndigheder til at gennemføre de nødvendige strafferetlige undersøgelser og til at rette op på eventuelle diskriminerende forhold. De strafferetlige undersøgelser er stadig i gang, og man har endnu ikke fået bekræftet ovennævnte påstande, som, hvis de viser sig at være korrekte, er strafbare i henhold til slovakisk strafferet. Kommissionen har ingen ret til at intervenere i en suveræn stats igangværende undersøgelser eller til på forhånd at udtale sig om resultatet. Den vil dog fortsat følge denne alvorlige sag nøje.

Kommissionen skal endelig oplyse det ærede medlem om, at den som et resultat af intense drøftelser med de ikke-statslige organisationer, der rapporterer om dette spørgsmål, overvejer at indføre et særligt romasundhedsprojekt i det nationale Phare-program for 2003 med henblik på at forbedre situationen for romaminoriteten på dette vigtige område.

(1) EUT C 33 E af 6.2.2004, s. 55.

(2) Se side 12.